Μελέτη της επίδρασης της γκαμπαπεντίνης καιτης αλπραζολάμης στην περιαναισθητική διαχείριση γατών που υποβάλλονται σε ωοθηκυστερεκτομή
Authors: Παπαγεωργίου Βιργινία 
Published: November 2024

Οι επισκέψεις των γατών σε κτηνιατρικές Κλινικές μπορούν να τους προκαλέσουνέντονο άγχος και φόβο. Για την αντιμετώπιση αυτών των δυσάρεστωνσυναισθημάτων στις γάτες, έχουν προταθεί πολλές μη φαρμακολογικές στρατηγικές τόσο για να μειώσουν το στρες τους όσο και για να γίνουν πιο διαχειρίσιμες κατά τη διάρκεια της παραμονής τους στην κτηνιατρική Κλινική. Ωστόσο, παρ’ όλες αυτές τις τακτικές, ορισμένες γάτες εξακολουθούν να είναι φοβισμένες και επιθετικές κατά την παραμονή τους στις κτηνιατρικές Κλινικές. Σε αυτές τις γάτες, μπορεί να χρησιμοποιηθεί φαρμακευτική αγωγή για να ελαχιστοποιηθεί το στρες τους αλλά και για να βελτιωθούν οι συνθήκες διαβίωσής τους κατά τη διάρκεια της νοσηλείας τους. Η γκαμπαπεντίνη χρησιμοποιείται συχνά ως αγχολυτικό στις γάτες και η αποτελεσματικότητά της έχει μελετηθεί εκτενώς. Η αλπραζολάμη χρησιμοποιείται συχνά ως αγχολυτικό στους ανθρώπους, αλλά η αποτελεσματικότητά της δεν έχει αξιολογηθεί στις γάτες. Ο στόχος της μελέτης μας ήταν να αξιολογήσουμε την αγχολυτική δράση της γκαμπαπεντίνης και της αλπραζολάμης σε νοσηλευόμενεςγάτες προεγχειρητικά και να αξιολογήσουμε την ηρεμιστική δράση τους. Επιπλέον, μελετήσαμε το προκαλούμενο επίπεδο ηρέμησης όταν αυτά τα αγχολυτικά συνδυαστούν με ακετυλοπρομαζίνη και βουπρενορφίνη χορηγούμενες ενδομυϊκά, αξιολογήσαμε την επίδρασή τους στη δυσκολία εισαγωγής ενδοφλέβιου καθετήρα και στη συνολική ποσότητα προποφόλης που χρειάστηκε για να επιτευχθεί διασωλήνωση της τραχείας στις γάτες αυτές. Μετεγχειρητικά, αξιολογήσαμε την αγχολυτική δράση αυτών των φαρμάκων κατά τη βραχεία νοσηλεία, με βάση τα αποτελέσματα της Κλίμακας Στρες των γατών, τις συγκεντρώσεις κορτιζόλης και γλυκόζης, όπως επίσης και την επίδρασή τους στα επίπεδα πόνου, στην κατανάλωση τροφής και στα επίπεδα ηρέμησης. Στη μελέτη μας περιλήφθηκαν 60 θηλυκές γάτες, που εισήχθησαν στηνκτηνιατρική Κλινική του Α.Π.Θ. για ωοθηκυστερεκτομή. Οι γάτες ομαδοποιήθηκαντυχαία σε 3 ομάδες. Ενενήντα λεπτά πριν από την αξιολόγησή τους, η ομάδα Γ έλαβε γκαμπαπεντίνη (100 mg/γάτα) και η ομάδα A αλπραζολάμη (0,125 mg/γάτα), ενώ η ομάδα Π δεν έλαβε φαρμακευτική αγωγή (εικονικό φάρμακο). Στη συνέχεια, έγινε, μετά από ενδομυϊκή χορήγηση ακετυλοπρομαζίνης (0,02 mg/kg) και βουπρενορφίνης (0,02 mg/kg), η προνάρκωση των ζώων και αξιολογήθηκαν τα επίπεδα ηρέμησης, η δυσκολία τοποθέτησης ενδοφλέβιου καθετήρα και οι απαιτήσεις σε προποφόλη για διασωλήνωση.To στρες ήταν παρόμοιο στις γάτες που έλαβαν γκαμπαπεντίνη καιαλπραζολάμη, ενώ οι γάτες που έλαβαν γκαμπαπεντίνη είχαν σημαντικά χαμηλότερη βαθμολογία άγχους σε σύγκριση με αυτές της ομάδας Π. Τα επίπεδα δραστηριότητας στο κλουβί δεν διαφέραν μεταξύ των ομάδων. Επιπλέον, η γκαμπαπεντίνη και η αλπραζολάμη οδήγησαν σε παρόμοια επίπεδα ηρέμησης 90 λεπτά μετά τη χορήγησή τους, τα οποία ήταν σημαντικά μεγαλύτερα σε σύγκριση με εκείνα της ομάδας που έλαβε το placebo. Η γκαμπαπεντίνη αύξησε τα επίπεδα ηρέμησης σε σύγκριση με αυτά που παρατηρήθηκαν μετά τη χορήγηση αλπραζολάμης ή του placebo. Ωστόσο, οι γάτες που έλαβαν αλπραζολάμη χρειάστηκαν λιγότερη προποφόλη για να επιτευχθεί η διασωλήνωσή τους. Δεν υπήρχε σημαντική διαφορά στη δυσκολία τοποθέτησης ενδοφλέβιου καθετήρα μεταξύ των ομάδων. Μετεγχειρητικά, οι γάτες που έλαβαν γκαμπαπεντίνη εμφάνισαν λιγότερο πόνο, ενώ αυτές που έλαβαναλπραζολάμη εμφάνισαν σημαντικά αυξημένη κατανάλωση τροφής την πρώτημετεγχειρητική ημέρα. Ωστόσο, και η γκαμπαπεντίνη και η αλπραζολάμη οδήγησαν σε παρόμοια επίπεδα ηρέμησης.Κατά τη μετεγχειρητική νοσηλεία, και τα δύο αγχολυτικά φάρμακα τηςμελέτης μας μπορούν να μειώσουν αποτελεσματικά τα επίπεδα στρες. Παρά τιςπιθανές παρενέργειες, η γκαμπαπεντίνη και η αλπραζολάμη μπορούν να συμβάλλουν στη βελτίωση της ποιότητας της προεγχειρητικής φροντίδας αλλά και της μετεγχειρητικής νοσηλείας για τις γάτες.